Dagens.dk er et af Danmarks hurtigst voksende netmedier. Nyhedssitet har eksisteret siden 2012, har et gennemsnit på 2,5 millioner unikke brugere hver måned ifølge sitets egen medieinformation og modtager 571.000 kroner i mediestøtte.

Men Dagens.dk kopierer artikler fra andre medier. I flere tilfælde har nyhedssitet oversat store dele af udenlandske mediers artikler stort set ord for ord.

Læs også : Medie opruster og vil revolutionere erhvervsjournalistikken

Ord for ord oversat artikel

Tirsdag eftermiddag kunne man på nyhedssitet Dagens.dk læse en artikel om, hvor mange klamme ting kvinder egentlig gør, men forsøger at skjule.

'9 klamme ting alle kvinder gør (men lader som om vi ikke gør)', hed artiklen, der handlede om, at kvinder også laver lort, hader at barbere sig og - som punkt nummer 4 på listen afslører - "vi vasker meget sjældent vores BH'er"

- Vi har gået rundt i den samme BH i… ubestemmeligt, ubeskriveligt lang tid. Vores logik fungerer sådan her: Jeg har ikke svedt i dag, så der er da ingen grund til at tage en ny BH på i morgen. Gentag. Gentag. Gentag. Grænsen er ikke fundet endnu, står der under punktet.

Det er problematisk, i strid med de presseetiske regler og den slags journalistik, man advarer mod fra forskningens side, når man advarer om fremtidens netjournalistik. Mark Ørsten, medieforsker

Artiklen blev dagens mest læste på Dagens.dk og er blevet 'liket' mere end 1600 gange, delt mere end 300 gange og har modtaget mere end 600 kommentarer på Facebook.

Men artiklen er en stort set direkte oversættelse af en amerikansk artikel fra hjemmesiden thoughtcatalog.com. Her hedder artiklen bare '9 Gross Things All Girls Do (But Love To Pretend They Don't Do)'.

Udover en lettere forkortet og omskrevet indledning er artiklen en ord-for-ord-oversættelse af originalartiklen. Punkt nummer fire lyder eksempelvis i Thought Catalog's originaludgave:

'We've worn the same bra for… and undetermined, yet very, very long amount of time. And here's our logic: I didn't sweat today, so there's no need to wear a different bra tomorrow. Repeat. Repeat. Repeat. The limit does not exist.'

Jeg kan jo heller ikke tage Jussi Adlers nyeste roman og så lave en anden indledning og skifte navnene ud, kopiere det og så udgive det. Peter Lind Nielsen, mediejurist

- Det rækker langt ud over citatgrænserne

Artiklen om kvinders klamme vaner er ikke det eneste eksempel på, at Dagens.dk kopierer andre mediers artikel.

Og artiklerne er et brud på ophavsretten.

Det mener Peter Lind Nielsen, underviser på Danmarks Medie- og Journalisthøjskole i mediejura og advokat med speciale i blandt andet ophavsret.

- Det her rækker langt ud over citatgrænserne, og der er tale om klare ophavskrænkelser. Man må jo kun tage brudstykker fra andre artikler og skal bruge citattegn, siger han.

Hjælper ikke på sagen

Artiklerne på Dagens.dk, som er oversættelser af andre mediers artikler, henviser dog altid til mediet, der har skrevet originalartiklerne, ligesom de nogle gange skærer et par punkter fra originalartiklerne og ændrer indledningen. Men det hjælper ikke på sagen, mener Peter Lind Nielsen.

- Fordi man klipper noget væk eller skriver en anden indledning, gør det det ikke bedre. Jeg kan jo heller ikke tage Jussi Adlers nyeste roman og så lave en anden indledning og skifte navnene ud, kopiere det og så udgive det, siger han.

- Dårligst tænkelige eksempel

Mark Ørsten er medieforsker og professor i journalistik på Roskilde Universitet og kalder eksemplerne på Dagens.dk's kopiering for "det dårligst tænkelige eksempel på internetjournalistik".

- De copy-paster bare indhold ind fra et andet medie og udgiver det. Det er jo artikler, der bliver smidt ind på sitet for at skaffe klik, og fordi det er sjovt eller har noget med sex at gøre. Det er problematisk, i strid med de presseetiske regler og den slags journalistik, man advarer mod fra forskningens side, når man advarer om fremtidens netjournalistik, siger han.

"Grove eksempler"

Mogens Blicher Bjerregaard er formand for Dansk Journalistforbund og kalder de direkte oversættelser for "grove eksempler" på overtrædelse af ophavsretten.

- Det er et meget problematisk, fordi Dagens.dk laver historier, der fremstår som om, det er deres egne, men slet ikke er det. Der er meget klare regler for, hvad man må, og man kan ikke gøre det her. Det er meget enkelt, siger han.

Chefredaktør vil ikke interviewes

Kasper Christensen er chefredaktør på Dagens.dk og ønsker ikke at lade sig interviewe. I stedet skriver han i en mail til DR Kultur, at Dagens.dk langt fra er alene, når det gælder danske mediers brug af oversatte udenlandske historier. Samtidig erkender han, at der ikke eksisterer nogen aftale mellem Dagens.dk og de udenlandske medier om at må gøre brug af deres indhold.

- Nu har BT længe gået forrest, når det kommer til oversatte 'liste-artikler'. Selv lang tid før Dagens.dk kom til verden, så jeg forstår ikke, hvorfor det først nu er et problem, skriver han i en mail.

bt.dk bryder ikke ophavsretten

DR Kultur har bedt mediejurist Peter Lind Nielsen gennemgå tre artikler fra bt.dk, som tager udgangspunkt i udenlandske mediers historier.

Peter Lind Nielsen mener dog ikke, at bt.dk's artikler bryder ophavsretten.